b'\n_START_ARTICLE_\nStema Basarabiei\n_START_PARAGRAPH_\nStema Basarabiei a fost stabilit\xc4\x83 dup\xc4\x83 anexarea acesteia de c\xc4\x83tre Imperiul \xc8\x9aarist, \xc3\xaen 1812, urm\xc3\xa2nd s\xc4\x83 reflecte noua situa\xc8\x9bie politic\xc4\x83 a provinciei._NEWLINE_Stema Basarabiei stabilit\xc4\x83 prin 1815 - 1817 cuprindea un scut t\xc4\x83iat, aur \xc3\xaen cartierul superior \xc8\x99i albastru \xc3\xaen cel inferior. \xc3\x8en primul cartier se afl\xc4\x83 stema imperiului: acvila bicefal\xc4\x83, \xc3\xaempodobit\xc4\x83 cu o coroan\xc4\x83 de aur, \xc8\x9bine \xc3\xaen ghearele ei sceptrul \xc8\x99i globul crucifer. \xc3\x8en cartierul albastru este reprezentat\xc4\x83 vechea stem\xc4\x83 a Moldovei: capul de bour. Conform aprob\xc4\x83rilor imperiale din 27 martie \xc8\x99i 13 aprilie 1826, aceast\xc4\x83 reprezentare a suferit mici modific\xc4\x83ri: cartierele sunt de data aceasta ro\xc8\x99u (sus) \xc8\x99i aur (jos), iar acvila \xc8\x9bine \xc3\xaen gheara dreapt\xc4\x83 o f\xc4\x83clie \xc8\x99i un fulger, iar \xc3\xaen cea st\xc3\xa2ng\xc4\x83 o cunun\xc4\x83 de lauri. Pe pieptul ei se afl\xc4\x83 reprezentat un scut ro\xc8\x99u cu Sf\xc3\xa2ntul Mare Mucenic Gheorghe ucig\xc3\xa2nd balaurul cu suli\xc8\x9ba, de pe calul alb._NEWLINE_\xc3\x8en 1878 \xc3\xaenf\xc4\x83\xc8\x9bi\xc8\x99area stemei a fost schimbat\xc4\x83 radical. Pe un scut albastru a fost \xc3\xaenf\xc4\x83\xc8\x9bi\xc8\x99at capul de bour, av\xc3\xa2nd ochii, limba \xc8\x99i coarnele de culoare ro\xc8\x99ie. \xc3\x8entre coarnele sale a fost plasat\xc4\x83 o stea cu cinci raze \xc8\x99i el a fost flancat de o roz\xc4\x83 (\xc3\xaen dreapta) \xc8\x99i o semilun\xc4\x83 (\xc3\xaen st\xc3\xa2nga). Scutul a fost bordat cu culorile Romanovilor: aur, argint \xc8\x99i negru._NEWLINE_\xc3\x8en 1918, pe actele unirii cu Rom\xc3\xa2nia, a fost utilizat\xc4\x83 vechea stem\xc4\x83 a voievodatului Moldovei._NEWLINE_Dup\xc4\x83 cel de-Al Doilea R\xc4\x83zboi Mondial, majoritatea Basarabiei a fost transformat\xc4\x83 \xc3\xaen republic\xc4\x83 sovietic\xc4\x83 socialist\xc4\x83. Noua entitate a primit o stem\xc4\x83 \xc3\xaen concordan\xc8\x9b\xc4\x83 cu celelalte din U.R.S.S., f\xc4\x83r\xc4\x83 leg\xc4\x83tur\xc4\x83 cu trecutul istoric. Evenimentele ce au avut loc \xc3\xaen aceast\xc4\x83 \xc8\x9bar\xc4\x83 dup\xc4\x83 1989 au determinat alc\xc4\x83tuirea unei noi steme, pentru a desemna statul suveran abia creat. Astfel, stema Republicii Moldova a reluat, \xc3\xaen componen\xc8\x9ba ei, vechiul cap de bour.\n_START_SECTION_\n\xc8\x9ainutul M\xc4\x83rii\n_START_PARAGRAPH_\n\xc3\x8en 1816, Gheorghe Asachi, a introdus \xc3\xaen armele Moldovei doi delfini afronta\xc8\x9bi, meni\xc8\x9bi a simboliza \xc8\x9ainutul M\xc4\x83rii \xc8\x99i gurile Dun\xc4\x83rii r\xc4\x83pite de c\xc4\x83tre Rusia. Ace\xc8\x99tia vor fi prelua\xc8\x9bi pentru a desemna cele trei jude\xc8\x9be din sudul Basarabiei retrocedate \xc3\xaen 1856 Moldovei. Dup\xc4\x83 schimbul dictat \xc3\xaen 1878, \xc3\xaen urma c\xc4\x83ruia Dobrogea revenea Rom\xc3\xa2niei \xc3\xaen schimbul acelor jude\xc8\x9be, delfinii au desemnat noua provincie.'